Virallinen lehti nro C 134 , 30/04/1998 s. 0047



KIRJALLINEN KYSYMYS E-2979/97 komissiolle esittäjä(t): Christoph Konrad (PPE) (1. lokakuuta 1997) Aihe: Luettelo Saksan liittotasavallan (erityisesti sen ¨uusien osavaltioiden¨) ja komission (pääosaston IV) välillä meneillään olevista kilpailua koskevista kiistakysymyksistä 1. Mitä Saksan liittotasavallan saksalaisille yrityksille maksamia valtion tukia koskevia tutkimuksia komissiossa parhaillaan on meneillään? 2. Mikä täsmälleen on tutkimuksen kohde ja minkä valituksen vuoksi komissio on siihen ryhtynyt, vai onko se ryhtynyt siihen omasta aloitteestaan? 3. Missä suhteessa valtion tukia maksetaan ¨uusille osavaltioille¨ ja ¨vanhoille osavaltioille¨? 4. Millainen suuntaus - sekä rahoitustuen suuruuden että tapausten lukumäärän osalta - viime vuosien tutkintamenettelyistä on havaittavissa, erityisesti kun on kyse valtion tuista ¨uusissa osavaltioissa¨? 5. Miten komissio aikoo laskea ¨uusien osavaltioiden¨ valtion tukien määrän hyväksyttävälle tasolle, ja mitä tätä asiaa koskevia sopimuksia on tehty Saksan liittohallituksen kanssa? 6. Mikä on muiden Euroopan unionin jäsenvaltioiden kanta asiaan? Komission jäsenen Karel Van Miertin komission puolesta antama vastaus (29. lokakuuta 1997) 1. Tällä hetkellä komissio tutkii 59 asiassa, soveltuvatko Saksan liittotasavallan myöntämät tuet yhtenäismarkkinoille. Tähän lukuun eivät sisälly tukiohjelmat, maataloustuet eivätkä kalastus- ja liikennealan tuet. Näistä asioista 43 koskee uusia osavaltioita ja 16 vanhoja osavaltioita. Yhteensä 23 asiassa on aloitettu perustamissopimuksen 93 artiklan 2 kohdan mukainen menettely. Näistä 17 asiaa koskee uusia osavaltioita ja 6 vanhoja osavaltioita. 2. Osa niistä asioista, joissa on aloitettu menettely, on kirjattu arvoisalle parlamentin jäsenelle ja parlamentin sihteeristölle toimitettuun luetteloon. Kunkin tutkimuksen aihe käy ilmi tästä luettelosta. Komissio voi aloittaa tutkimuksen joko tukea saaneiden yritysten kilpailijoiden kantelun tai tiedotusvälineissä esiintyneiden tietojen perusteella. 3. Tähän kysymykseen vastaamiseksi käytän mittana vuonna 1997 jo ratkaistujen asioiden määrää. Vuonna 1997 tehdyistä päätöksistä 51 on koskenut uusia osavaltioita ja 14 vanhoja osavaltioita. 4. Tähän kysymykseen vastaaminen vaatii tarkempaa erittelyä. Vuoden 1995 loppuun asti Saksassa käytettiin useita peräkkäisiä ns. Treuhand-järjestelmiä. Koska sinä aikana myönnettiin tukilupia ¨paketteina¨, komissio käsitteli oikeastaan melko harvoja tapauksia, vain tärkeimmät. Tapausten lukumäärä on tilastollisesti kasvussa. Niinpä komissio on vuoden 1997 seitsemän ensimmäisen kuukauden aikana tehnyt miltei kuusinkertaisen määrän päätöksiä koko vuoteen 1995 verrattuna. Tukien määrä sen sijaan näyttää tilastollisesti laskevan. Mutta tässä yhteydessä tilastoissa painavat paljon merkittävät yksittäistapaukset kuten esimerkiksi vuonna 1995 BUNA, joka oli saanut tukea melkein kymmenen miljardia Saksan markkaa. Vuonna 1997 komissio on päättänyt uusien osavaltioiden kohdalla noin 3,18 miljardin Saksan markan tuista. 5. Vuoden 1996 alusta komissio on soveltanut uusiin osavaltioihin yleisiä tukisääntöjä. Niin komissiossa kuin liittotasavallan hallinnossakin on tarvittu huomattavasti lisätyövoimaa, jotta selvittäisiin kasvaneesta työtaakasta, joka on syntynyt yleisten tukisääntöjen soveltamisesta uusiin osavaltioihin. 6. Muita jäsenvaltioita ei ole kuultu tässä asiassa. Komissio on kuitenkin käytännössä todennut, että muut jäsenvaltiot yleensä tukevat sen toimintatapaa ja ehdotuksia.